
Dôvodová správa

A.  Všeobecná časť

Návrh zákona, ktorým sa mení a dopĺňa zákon č. 67/2010 Z. z. o podmienkach uvedenia chemických látok a chemických zmesí na trh a o zmene a doplnení niektorých zákonov (chemický zákon) v znení neskorších predpisov (ďalej len „návrh zákona“) sa predkladá s cieľom implementovať do právneho poriadku Slovenskej republiky nariadenie Európskeho parlamentu a Rady (EÚ) 2024/2865 z 23. októbra 2024, ktorým sa mení nariadenie (ES) č. 1272/2008 o klasifikácii, označovaní a balení látok a zmesí (Ú. v. EÚ L, 2024/2865, 20.11.2024), nariadenie Európskeho parlamentu a Rady (EÚ) 2026/405 z 11. februára 2026 o detergentoch a povrchovo aktívnych látkach, ktorým sa zrušuje nariadenie (ES) 
č. 648/2004 (Ú. v. EÚ L, 2026/405, 2.3.2026). Nariadenie Európskeho parlamentu a Rady (EÚ) 2023/1542 z 12. júla 2023 o batériách a odpadových batériách, ktorým sa mení smernica 2008/98/ES a nariadenie (EÚ) 2019/1020 a zrušuje smernica 2006/66/ES (Ú. v. EÚ L 191, 28.7.2023) v platnom znení sa implementuje z hľadiska potreby implementovať pre zodpovedné orgány štátnej správy kompetenciu týkajúcu sa možnosti členských štátov predložiť návrh obmedzenia látok v batériách.
Po revízii, resp. prijatí predmetných nových nariadení Európskej únie chemický zákon v aktuálnom znení nie je plne zosúladený s ich ustanoveniami. Keďže nariadenia Európskej únie predstavujú všeobecne záväzné právne akty priamo uplatniteľné v Slovenskej republike, je nevyhnutné na tieto zmeny primerane reagovať aj v rámci vnútroštátnej právnej úpravy.
Z praxe kontrolných orgánov vyplýva potreba predĺženia objektívnej lehoty zodpovednosti za správne delikty, aby zavedené sankcie mohli byť v zmysle príslušnej legislatívy Európskej únie účinné a plniť aj svoju odrádzajúcu funkciu. Navrhované predĺženie je v súlade s dobou trvania povinnosti dotknutých podnikateľských subjektov uchovávať informácie a dokumentáciu podľa priamo uplatniteľnej legislatívy Európskej únie, a preto nepredstavuje zvýšenie ich záťaže.
Návrh zákona má z hľadiska obsahu prevažne implementačný a technický charakter. Jeho účelom je dosiahnutie súladu s aktuálnym právnym stavom vrátane nariadení Európskej únie, terminologické upresnenie a odstránenie neurčitosti právnej úpravy v nadväznosti na identifikované potreby aplikačnej praxe.
Prijatie návrhu zákona nebude mať vplyvy na rozpočet verejnej správy, sociálne vplyvy, informatizáciu spoločnosti, služby verejnej správy pre občana, ani vplyvy na manželstvo, rodičovstvo a rodinu. Návrh zákona má pozitívne aj negatívne vplyvy na podnikateľské prostredie a pozitívne vplyvy na životné prostredie. 
Návrh zákona je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie. 
Návrh zákona nie je predmetom vnútrokomunitárneho pripomienkového konania.
